Kleuter se liggaam in vlak graf gevindArgieffoto bloot ter illustrasie. (Foto: SAPD/Facebook) Die polisie in Lichtenburg in Noordwes ondersoek ŉ saak van moord nadat die lewelose liggaam van ŉ kleuter Dinsdag in ŉ vlak graf gevind is. Klein Neo Refemetswe Tlhame (2) van Uitbreiding 3, Blydeville buite Lichtenburg, word al sedert 24 Mei vanjaar vermis. Neo se ma het die polisie ontbied toe sy vandeesweek ŉ verdagte graf naby ŉ rivier in die omgewing opgemerk het. “Die graf is oopgegrawe waar die ontbinde liggaam van die jong Neo geïdentifiseer is aan die klere wat hy op die dag van sy verdwyning aangehad het,” het die polisie in ŉ verklaring gesê. Neo was op die betrokke dag van sy verdwyning onder die toesig van sy ouma en oupa. Dit was egter eers toe sy ma hom na werk wou oplaai dat hulle besef het Neo is weg. Uitgebreide soektogte deur die familie en gemeenskap het egter niks opgelewer nie en ŉ saak is by die polisie vir verdere ondersoek oopgemaak. Die polisie kon Neo ook nie opspoor nie. Die oorsaak van die kleuter se dood is in dié stadium onbekend en niemand is nog in verband daarmee in hegtenis geneem nie.